Čaplovič, Dušan, minister školstva, vedy, výskumu a športu SR (2012-09-20):
Ďakujem veľmi pekne. Vážený pán predseda, vážené pani poslankyne, vážení páni poslanci Národnej rady, ministerstvo školstva, vedy, výskumu a športu prehodnotilo potrebu novelizácie zákona o celoživotnom vzdelávaní vzhľadom na to, že v praxi došlo k niekoľkým problémom s jeho uplatňovaním. A naviac, veľmi dobre viete, že tento zákon bol príliš rýchlo šitý v roku 2009 a už aj v súčasnosti som zadal úlohu, aby sa pripravovala nová, nový zákon o celoživotnom vzdelávaní, ktorý bude akceptovať moderné výzvy a akceptovať mnohé veci, ktoré sa budú dotýkať celoživotného vzdelávania Slovenskej republiky s väzbou na európsky priestor, s väzbou na skúsenosti z iných susedných štátov, aby sme celoživotné vzdelávanie dostali do naozaj dobrého, kvalitného prostredia. A keďže Európska únia hovorí stále o dvoch prioritách, to je odborné vzdelávanie a celoživotné vzdelávanie, tak práve celoživotnému vzdelávaniu budeme musieť aj my v rámci rezortu, aj v rámci programového vyhlásenia vlády, ako je to tam jasne stanovené, venovať veľkú pozornosť. Ďalším dôležitým krokom je, samozrejme, aj rozšírenie okruhu oprávnených inštitúcií o profesijné organizácie a stavovské organizácie, ktoré budú disponovať oprávnením na vykonávanie skúšky na overenie odbornej spôsobilosti vzhľadom na to, že odbornú spôsobilosť pri niektorých kvalifikáciách sú schopné lepšie overiť práve profesijné organizácie alebo stavovské organizácie. Novela zákona zavádza do praxe to, čo pol druha až dva roky meškalo. A to bol, to je Národný kvalifikačný rámec, ktorý obsahuje úrovne klasifikácie kvalifikácií podľa súboru kritérií pre dosiahnutie vedomostí, zručností a schopností a je prepojením na úrovne Európskeho kvalifikačného rámca. Ďalším krokom je zrušenie ustanovenia, ktorým sa zavádza národná sústava kvalifikácií do praxe všeobecne záväzným právnym predpisom z dôvodu nedostatočnej flexibility tohto ustanovenia. Národná sústava kvalifikácií je verejný, otvorený a stále sa doplňujúci register, z čoho vyplýva, že tvorba všeobecne záväzného právneho predpisu pri každej zmene by bola neefektívna. Novela zákona zavádza prepojenie medzi zákonom o celoživotnom vzdelávaní a zákonom o živnostenskom podnikaní prostredníctvom prechodného ustanovenia. Prostredníctvom tohto ustanovenia budú môcť občania, ktorí získali osvedčenie o vykonaní kvalifikačnej skúšky podľa živnostenského zákona, ale nestihli absolvovať požadovanú prax alebo iné povinné náležitosti, požiadať o udelenie živnostenského oprávnenia, nakoľko osvedčenia o vykonaní kvalifikačnej skúšky sa budú považovať za osvedčenia o čiastočnej kvalifikácii alebo osvedčenia o úplnej kvalifikácii podľa zákona o celoživotnom vzdelávaní. Materiál bol odsúhlasený aj nielen, samozrejme, prirodzene, v rôznych diskusiách, najmä na štvorpartite školskej, ktorú máme v našom prostredí školskom, na rezorte školstva. Bol vydiskutovaný aj s konkrétne dotknutými ústrednými orgánmi štátnej správy a, samozrejme, aj keď aj s rôznymi profesijnými zväzmi, najmä so živnostníkmi, lebo naozaj v tejto oblasti chceme urobiť také zmeny, ktoré budú posilňovať tento inštitút a budú vytvárať veľmi dôležité podmienky pre kvalitu v celoživotnom vzdelávaní. Pretože dnes a v budúcnosti každý občan tohto štátu je postavený pred nové výzvy a na ne musí reagovať novým a novým vzdelávaním a práve týmto, prostredníctvom tohto tejto novely zákona budeme môcť tieto výzvy, na tieto výzvy aj konkrétne kvalitatívne a efektívne reagovať. Toľkoto z mojej strany a poprosím vážené plénum, aby tento vládny návrh zákona, ktorý tu predkladám, schválili v druhom i v treťom čítaní.